Federico Mayor Zaragoza

Federico Mayor Zaragoza, naixito de Barcelona (Barcelonés) o 27 de chinero de 1934, ye un politico catalán.

Licenciato en Farmacia por a Universidat Complutense de Madrit, estió catedratico de Bioquimica en a Universidat de Granada, rector d'ixa mesma Universidat, y catedratico de Bioquimica en a Universidat Autonoma de Madrit, ta convertir-se dimpués en vicepresident d'o Consejo Superior de Investigaciones Científicas.

En zaguerías d'o franquismo, en os anyos 1970, ocupó bellos cargos politicos, adhibindo-se dimpués a la Unión de Centro Democrático, partiu por o que estió deputato en o Congreso d'os Deputatos en 1977, en as primeras eleccions democraticas. O 2 d'aviento de 1981 (y dica o 2 d'aviento de 1982), Leopoldo Calvo-Sotelo lo nombró ministro d'Educación y Ciencia. En 1987 estió deputato en o Parlamento Europeu.

Antiparte, en 1987 l'esleyoron Director cheneral d'a UNESCO, ocupando ixe cargo dica 1999.

 Vinclos externos 

Categoría:Catedraticos de Catalunya
Categoría:Directors chenerals d'a UNESCO
Categoría:Ministros d'o Gubierno d'Espanya naixius de Catalunya
Categoría:Naixius de Barcelona
Categoría:1934 (naixencias)